钦定古今图书集成/方舆汇编/职方典/第1341卷 > 《东山八景》〈并序〉{{{3}}}{{{4}}} 刘𤣱
## 钦定古今图书集成/方舆汇编/职方典/第1341卷 > 《东山八景》〈并序〉{{{3}}}{{{4}}} 刘𤣱

潮阳为滨海之邑，峰峦之秀，景趣之幽者，东山其最也。一山之中，佳景有八，古迹名胜，皆前贤之所游咏，而镌题于石，班班可考焉。观其阿阜宽平，岩谷深邃，泉溜联珠，引以为流觞曲水而鳞瓦翼然于其上者，曰“水帘亭” 也。石壁嵯峨，岑崖高架，扃日月而锁烟霞，阅岁月而隐冬夏。清虚旷达，别为一洞天者，曰“方广洞” 也。俯瞰沧溟，峙立峰表，耸灵秀于层霄，罩白云于朝暮者，栖云石也。植质朝阳，菶菶萋萋，瑞世而集于凤凰，清阴而覆于栏槛者，桐阴亭也。曰“望仙桥” ，则絫石通衢，长虹饮涧，而有以仰洞府之神仙；曰“聚圣塔” ，则砥柱玉簪，插汉凌云，而有以萃上方之贤圣。以至如斗丽空，烂然出于云根之上者，七“星石” 也。若声出地殷然藏于石室之间者，《五雷坛》也。是景也，阐于古，称于今，森布而环列，清幽而雅丽。邑之来游者，轮蹄杂遝，无间寒暑。至于达官贵人之四方至者，亦莫不一往观焉，实海隅之佳致也。虽其迹之尚存，然历岁滋多，不无荒芜湮没者。予恐其久而无传于后也，因与二三同志搜访遗迹，即景赋诗，以纪吾潮山川名迹之胜，而非耽嗜景物、玩役性情者之可比。佥谓予宜序以张之，予不容辞，乃书于“群玉” 之右，俾后之能诗者次而续之，庶斯景为不朽云。